Það gæti margborgað sig að gera verðsamanburð við tölvuleikjakaup . Vísir / Getty Verðkönnun ASÍ á tölvuleikjum hefur leitt það í ljós að það getur borgað sig að gera verðsamanburð áður en keypt er í jólapakkana . Mikill verðmunur getur verið á tölvuleikjum milli verslana og var munurinn mestur 133 prósent . Verðsamanburðurinn var gerður í fimm verslunum ; Heimkaup , Geimstöðinni , Elko , Tölvuteki og Bræðrunum Ormsson og fór fram þann 12. desember . Örðugt var að gera nákvæman samanburð þar sem sumir leikir voru ekki fáanlegir í öllum verslunum . Í sumum tilfellum voru einungis tvær verslanir með ákveðinn tölvuleik til sölu en þrátt fyrir það gat verið töluverður munur á verði , og í sumum tilfellum allt að fjögur þúsund krónur á milli verslana . Í tilkynningu frá ASÍ hvetur verðlagseftirlit ASÍ neytendur til að gera verðsamanburð á jólagjöfum sama hvort það eru tölvuleikir , leikföng eða aðrar jólagjafir . Þá eru neytendur beðnir um að hafa í huga að verð á vörum geti breyst hratt á þessum árstíma . Hér að neðan má sjá samanburðinn á verði tölvuleikja fyrir Playstation 4 tölvur .